BILAG

PROJEKTDOKUMENT

EU-BIDRAG TIL SEESAC-PROJEKTET VEDRØRENDE SALW-KONTROLAKTIVITETER I FORBINDELSE MED GENNEMFØRELSEN AF KØREPLANEN FOR EN HOLDBAR LØSNING PÅ ULOVLIG BESIDDELSE AF, MISBRUG AF OG ULOVLIG HANDEL MED SALW/SKYDEVÅBEN OG AMMUNITION HERTIL PÅ VESTBALKAN OG NEDRUSTNINGS- OG VÅBENKONTROLAKTIVITETER I SYDØST- OG ØSTEUROPA

1. Indledning og målsætninger

Målsætningen med dette bidrag er at fortsætte støtten til bestræbelserne på at bekæmpe ulovlig besiddelse af, misbrug af og ulovlig handel med SALW/skydevåben og ammunition hertil i Sydøst- og Østeuropa og tackle de nye og kommende udfordringer. Trods de opnåede fremskridt og i lyset af krigen i Ukraine er Sydøst- og Østeuropa fortsat et område, der vækker bekymring, og som også udgør en vigtig udfordring for EU's strategi for bekæmpelse af ulovlig ophobning af og handel med SALW samt ammunition hertil (»EU's SALW-strategi«). Selv om der er opnået betydelige fremskridt i de seneste år, begrænses effektiviteten af SALW-kontrolindsatsen fortsat af ophobningen af håndvåben og lette våben (»SALW«) og ammunition, utilstrækkelige lagerforhold, ulovlige besiddelser og mangler i forbindelse med politikudformning og -gennemførelse kombineret med skrøbelige politiske systemer og det skiftende sikkerhedsklima. Med henblik på at sikre løbende fremskridt, udnytte de hidtidige resultater og bane vejen for en langsigtet bæredygtig løsning, der omfatter fuld harmonisering med EU's lovgivnings- og reguleringsmæssige ramme og overensstemmelse med internationale standarder, udgør den fortsatte støtte til bekæmpelse af truslen fra spredning af og ulovlig handel med SALW i og fra Sydøst- og Østeuropa derfor en afgørende del af Unionens bestræbelser på at nå målene i EU's SALW-strategi.

For at håndtere de resterende udfordringer i forbindelse med SALW-kontrol og styrke Vestbalkans engagement i forbindelse med bekæmpelsen af ulovlig handel med og misbrug af skydevåben blev der vedtaget en køreplan for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan senest i 2024 (»køreplanen«) af det vestlige Balkans SALW-kommissioner den 29. maj 2018 i Tirana efter en konsultationsproces med relevante institutioner og internationale organisationer. Den blev godkendt inden for rammerne af topmødet med Vestbalkan i London den 9. juli 2018. Køreplanen ser for sig et Vestbalkan som en sikrere region og eksportør af sikkerhed, hvor der er indført omfattende og holdbare tilsyns- og kontrolmekanismer, som er fuldt harmoniserede med Unionens og andre internationale standarder, med henblik på at identificere, forebygge, retsforfølge og føre kontrol med ulovlig besiddelse af, misbrug af og ulovlig handel med skydevåben, ammunition og sprængstoffer. Køreplanen er udarbejdet som et vejledende dokument, og den omfatter som sådan aftalte resultatniveauer og skitserer de tilsagn, der kræves på strategisk, politisk og operationelt plan blandt modtagerne på baggrund af Vestbalkans myndigheders politiske engagement med hensyn til FN's og Unionens tilsagn inden for våbenkontrol og strategiske dokumenter.

Clearinginstitutionen for Kontrol med Håndvåben og Lette Våben i Sydøst- og Østeuropa (SEESAC), som er det udøvende organ i den regionale gennemførelsesplan vedrørende bekæmpelse af spredningen af håndvåben og lette våben, støttede køreplanens udarbejdelse og vil koordinere og støtte gennemførelsen af den. Dette tiltag vil dermed øge den bistand til SALW-kontrol, der ydes gennem Rådets afgørelse 2010/179/FUSP, 2013/730/FUSP, (FUSP) 2016/2356 og (FUSP) 2018/1788 og som supplement til (FUSP) 2019/2111. Det vil yderligere fremme de processer og foranstaltninger, der er nødvendige for at opnå holdbar SALW-kontrol på Vestbalkan.

Tiltaget vil støtte koordineringen og overvågningen af gennemførelsen af køreplanen, forbedre den tværregionale videnudveksling og yderligere styrke kapaciteten hos de retshåndhævende myndigheder i Sydøst- og Østeuropa til at bekæmpe ulovlig handel med og besiddelse af skydevåben. Projektets overordnede målsætning er således at bidrage til europæisk og global fred og sikkerhed ved at bekæmpe truslen fra ophobning af eller ulovlig handel med SALW og ammunition hertil i og fra Sydøst- og Østeuropa. Det vil samtidig øge den regionale stabilitet ved at fungere inden for rammerne af Det Regionale Samarbejdsråd (RCC) og i partnerskab med andre relevante internationale partnere og initiativer.

Projektet vil bidrage direkte til gennemførelsen af EU's sikkerhedsstrategi, EU's SALW-strategi, EU's handlingsplan for 2020-2025 om ulovlig handel med skydevåben, de operationelle handlingsplaner for EMPACT på området skydevåben, våbenhandelstraktaten, FN's handlingsplan om forebyggelse, bekæmpelse og udryddelse af ulovlig handel med SALW i alle dens aspekter, det internationale sporingsinstrument, FN's våbenprotokol og FN's Sikkerhedsråds resolution 1325 (2000) og vil specifikt forbedre det regionale samarbejde om bekæmpelse af truslen fra spredning af SALW og ammunition hertil. Projektets resultater vil også bidrage direkte til gennemførelsen af bæredygtigt udviklingsmål 16 om fredelige og retfærdige samfund, navnlig mål 16.1 (reducere alle former for vold og antal dødsfald væsentligt overalt) og 16.4 (reducere ulovlige våbenstrømme væsentligt). Tiltaget vil blive gennemført som led i UNDP's regionale programdokument for Europa og Fællesskabet af Uafhængige Stater (2022-2025).

2. Valg af implementerende organ og samordning med andre relevante finansieringsinitiativer

SEESAC er et fælles initiativ fra De Forenede Nationers udviklingsprogram (UNDP) og Det Regionale Samarbejdsråd og som sådan centrum for de SALW-relaterede aktiviteter i Sydøsteuropa. Som det udøvende organ i den regionale gennemførelsesplan for Sydøsteuropa vedrørende bekæmpelse af spredningen af SALW har SEESAC siden 2002 arbejdet med nationale og internationale interessenter i Sydøsteuropa om implementeringen af en holistisk tilgang til SALW-kontrol ved at gennemføre en bred vifte af aktiviteter, herunder: fremme af det strategiske og operationelle regionale samarbejde, støtte til politikudvikling og styrkelse af institutionernes kapaciteter, kampagner med henblik på bevidstgørelse og indsamling af SALW, lagerforvaltning, nedbringelse af overskud, forbedrede mærknings- og sporingskapabiliteter og forbedrede kapaciteter til afsløring og efterforskning samt forbedret våbeneksportkontrol. På denne måde har SEESAC erhvervet en enestående kapacitet og erfaring i forbindelse med gennemførelse af regionale interventioner med mange interessenter på grundlag af partnernes fælles politiske og økonomiske baggrund, hvilket har sikret nationalt og regionalt ejerskab og langsigtet bæredygtighed af tiltagene og betydet, at SEESAC har etableret sig som den primære regionale myndighed på SALW-kontrolområdet.

SEESAC vedligeholder fortsat bilaterale og multilaterale kommunikationskanaler med alle relevante aktører og organisationer. I denne henseende fungerer SEESAC fortsat som sekretariat for Den Regionale Styringsgruppe for SALW (RSG) (1) og koordinerer og overvåger gennemførelsen af køreplanen for Vestbalkan i tæt samarbejde med EU, Tyskland og Frankrig. I denne forbindelse varetager SEESAC også sekretariatsfunktionerne for Multipartnertrustfonden vedrørende Køreplanen for SALW-Kontrol på Vestbalkan.

SEESAC bidrager regelmæssigt til de relevante regionale fora. SEESAC har fortsat et omfattende netværk af formelle og uformelle partnerskaber med organisationer og initiativer såsom den sydøsteuropæiske forsvarsproces på ministerplan (SEDM), Centret for Sikkerhedssamarbejde hos det Regionale Bistandscenter for Gennemførelse af Våbenkontrol og -Verifikation (RACVIAC) samt OSCE og NATO. Regelmæssige koordineringsmøder og informations- og dataudveksling med andre FN-organisationer som f.eks. UNODC og UNODA foregår via FN's koordineringsaktion vedrørende håndvåben (CASA). SEESAC er en del af koordineringsmøderne om SALW og minerydning (»MA«), som er en uformel koordineringsmekanisme om SALW-kontrolaktiviteter mellem NATO, Unionen, Organisationen for Sikkerhed og Samarbejde i Europa (OSCE) og SEESAC.

SEESAC fungerer som et regionalt centrum og kontaktpunkt for et bredt spektrum af spørgsmål vedrørende reformer af sikkerhedssektoren med særligt fokus på SALW-kontrol og forvaltning af lagre af våben. SEESAC har tætte forbindelser med og yder bistand til de relevante EU-institutioner med henblik på mere effektive outreachaktiviteter til fordel for sydøsteuropæiske modparter, primært Kommissionens GD HOME, og Europol samt EU-ledede initiativer, f.eks. EMPACT på området skydevåben og Gruppen af Europæiske Skydevåbenseksperter.

SEESAC har hjemsted i Beograd og opererer i øjeblikket i hele Sydøsteuropa med aktiviteter i Albanien, Bosnien-Hercegovina (BiH), Kosovo, Montenegro, Serbien, Nordmakedonien og Republikken Moldova og yder begrænset bistand til Ukraine. Tidligere har SEESAC også opereret i Bulgarien, Kroatien og Rumænien. Det regionale ejerskab sikres gennem Det Regionale Samarbejdsråd og Den Regionale Styringsgruppe, hvor repræsentanter for alle partnere i Sydøsteuropa fastlægger strategiske retningslinjer, initiativer og anmodninger i forbindelse med SEESAC-aktiviteter.

SEESAC har været pioner for en tilgang, der er baseret på at tackle fælles problemer gennem regionale initiativer, hvilket har givet imponerende resultater i Sydøsteuropa, ikke blot på grund af den afgørende udveksling af oplysninger og fremme af den sunde regionale konkurrence, som den sætter i gang, men også fordi den bidrager til at opnå sammenhængende og let målelige resultater på nationalt og regionalt plan gennem en holistisk gennemførelsesmetode. SEESAC's afholdelse af de årlige RSC-møder og dets deltagelse i alle relevante regionale initiativer sørger for en rettidig og åbenhjertig informationsudveksling, et solidt kendskab til situationen og den fremsynethed, der er nødvendig for at sikre, at gennemførelsen ikke udviser tendenser til overlapning, og at den svarer til regeringernes og regionernes aktuelle behov samt udviklingen.

SEESAC tager i alle sine aktiviteter vedrørende modparternes udtrykte behov udgangspunkt i de indsamlede basisoplysninger og sikrer sig godkendelse og politisk støtte fra nationale interessenter, inden der skrides til handling. Hele indsatsen udformes desuden til støtte for de EU-ledede processer og opfyldelsen af EU-standarder og -kriterier. SEESAC har gennemført sine tidligere EU-finansierede projekter med en meget høj gennemførelsesprocent i henseende til de påtænkte aktiviteter, leveret bæredygtige projektresultater ved at udvikle og fremme partnernes ejerskab til sine projekter og aktiviteter og fremmet regional samordning, udveksling af erfaringer og bedste praksis samt regional forskning. SEESAC's ekspertise inden for SALW og indgående viden om regionale spørgsmål og relevante interessenter gør det til den mest hensigtsmæssige partner i forbindelse med gennemførelsen af denne særlige foranstaltning.

Projektet supplerer desuden de eksisterende nationale og regionale indsatser og sigter efter størst mulig synergi. SEESAC vil arbejde i samordning med følgende igangværende internationale bistandsbestræbelser, som gennemføres inden for FN's rammer:

— Det regionale projekt »Støtte til gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan« blev iværksat af UNDP i maj 2019 for at støtte en koordineret tilgang til gennemførelsen af køreplanen. Projektet finansieres af det tyske forbundsudenrigsministerium gennem et øremærket bidrag på 6,2 mio. USD (5,5 mio. EUR) til UNDP's Funding Window Governance for Inclusive and Peaceful Societies (finansieringsvinduet for forvaltning for inklusive og fredelige samfund) til våbenkontrolaktiviteter i perioden 2019-2022. Projektet koordineres af UNDP's regionale centrum i Istanbul gennem UNDP SEESAC og gennemføres sammen med UNDP's kontorer på Vestbalkan. Af otte (8) delprojekter, som projektbestyrelsen i juli 2019 godkendte til finansiering inden for finansieringsvinduet, og som blev gennemført af UNDP's kontorer i Albanien, Bosnien-Hercegovina, Kosovo, Montenegro, Nordmakedonien og Serbien, blev fire projekter videreført i 2022, og der er i øjeblikket to (2) aktive delprojekter, som gennemføres i Albanien og Bosnien-Hercegovina. — I Albanien: Som led i det regionale projekt gennemfører UNDP Albanien et delprojekt »Støtte til Albaniens retshåndhævende myndigheder med henblik på at styrke forvaltningen af bevismateriale og efterforskningskapaciteterne i forbindelse med skydevåbenkriminalitet«, der har til formål at styrke kapaciteten i Albanian Institute of Scientific Police (AISP) gennem forbedring af dets proceduremæssige rammer, støtte til det albanske statslige politis kriminaltekniske enheder i form af standardværktøjer og moderne værktøjer til det daglige arbejde samt forbedring af den teknologiske infrastruktur i den albanske ballistiske enhed i AISP. Aktiviteterne omfatter også etablering af de nødvendige databaser til registrering af bevismateriale, uafsluttede sager og lagerforvaltningssystemer. — I BiH: UNDP BiH gennemfører et delprojekt »Bekæmpelse af ulovlig våbenhandel (CIAT)« med den overordnede målsætning at øge kapaciteten til at bekæmpe ulovlig våbenhandel hos grænsepolitiet og 14 kantonale politimyndigheder i hele Bosnien-Hercegovina. Projektet omfatter udvikling af en database om lovlig transport af våben, forbedring af SALW-identifikationsværktøjet, levering af specialiseret grænsekontroludstyr og styrkelse af det interinstitutionelle samarbejde. Desuden har delprojektet til formål at tilbyde specialiseret uddannelse i brugen af operative standardprocedurer (SOP'er) og specialiseret detektionsudstyr til politiet i Bosnien-Hercegovina.

— Multipartnertrustfonden vedrørende køreplanen for SALW-kontrol på Vestbalkan (MPTF) er en vigtig finansieringsmekanisme til støtte for gennemførelsen af køreplanen. Trustfonden blev oprettet i marts 2019 af UNDP og UNODC som deltagende FN-organisationer sammen med MPTF-kontoret med henblik på at bidrage til en donorkoordineret finansieringstilgang til gennemførelsen af køreplanen og etablere et omfattende risiko- og resultatbaseret forvaltningssystem. Trustfonden har nydt godt af et stærkt samarbejde med Tyskland og Frankrig, der var initiativtagere til køreplanen og fik tilslutning fra Det Forenede Kongerige, Sverige, Norge og Nederlandene. Takket være disse donorers generøsitet og engagement mobiliserede trustfonden bidrag på over 22,2 mio. USD. UNDP SEESAC fungerer som trustfondens sekretariat med ansvar for den overordnede koordinering og overvågning af trustfonden og yder teknisk og forvaltningsmæssig støtte samt planlægnings- og programmeringsstøtte til fonden. Pr. september 2022 støttede trustfonden 11 projekter, der blev gennemført af de deltagende FN-organisationer, og yderligere tre projekter er på vej. — I Albanien gennemfører UNDP et projekt, der har til formål at styrke de nationale institutioner og systemer og forbedre samarbejdet og koordineringen mellem relevante institutioner og berørte lokalsamfund med henblik på en effektiv indsats mod trusler fra SALW/skydevåben. [Titel: Styrkelse af kontrollen, forvaltningen og den sociale holdning med hensyn til SALW i Albanien] — I BiH: — UNDP og UNODC's globale skydevåbenprogram støtter i fællesskab myndigheden for indirekte beskatning (ITA)/BiH's toldvæsen i at blive bedre til at afsløre og reagere på ulovlig handel med SALW. Ud over ITA drager flere andre BiH-institutioner fordel af projektgennemførelsen, herunder BiH's grænsepoliti, ministeriet for udenrigshandel og økonomiske forbindelser (MOFTER) og tre posttjenester. [Titel: Standsning af våbenhandel og lovbrud (HALT) i Bosnien-Hercegovina] — UNDP's hasteaktion vedrørende destruktion af ammunition, EXPLODE+, er udformet som en multifunktionel projektplatform, der muliggør en multilateral tilgang til indgreb i forbindelse med ammunitionsreduktion og livscyklusforvaltning til støtte for Bosnien-Hercegovinas forsvarsministeriums og væbnede styrkers (MoD/AF BiH) indsats, herunder aktiviteter vedrørende bortskaffelse af usikker/overskydende ammunition, kapacitetsudvikling og opgradering af infrastruktur til ammunitions- og våbenlagre. — UNDP-projektet PILLAR [bekæmpelse og reduktion af ulovlige våben i Bosnien-Hercegovina] har til formål at gennemføre en omfattende indsats for at øge befolkningens bevidsthed om farerne ved ulovlig besiddelse af skydevåben og uddanne i, hvordan man genkender individuelle og kollektive trusler mod sikkerheden. Projektet skal desuden bidrage til adfærdsændringer og en omfattende forståelse af de trusler, som SALW udgør i familier, lokalsamfund og samfundet generelt. — I Kosovo gennemførte UNDP indtil juni 2022 et projekt med henblik på at støtte Kosovos politi i at styrke kapaciteten til bedre at kunne afsløre og i højere grad konfiskere skydevåben samt dele og ammunition hertil og forbedre kvaliteten af efterforskningen. [Titel: Støtte til bekæmpelse af ulovlig våbenhandel i Kosovo* for kriminalpolitiet (CPIAT)] — I Montenegro har et UNDP-projekt til formål at forbedre kapaciteten i Montenegros politidirektorat i hele efterforskningsforløbet og navnlig at fremme sporbarhedskæden. Mere specifikt skal projektet øge ekspertkompetencerne, professionalismen, nøjagtigheden og præcisionen i det kriminaltekniske center, laboratoriet for brandstiftelse og sprængstoffer og det kemiske laboratorium ved at støtte udviklingen af operative standardprocedurer, stille specialiseret udstyr til rådighed for enheder til gerningsstedsundersøgelse og gennem uddannelse. — I Serbien: — UNDP gennemfører et projekt med henblik på yderligere at forbedre kapaciteten i Republikken Serbiens indenrigsministerium under hele efterforskningsforløbet i forbindelse med ulovlig handel med skydevåben og våbenkriminalitet, fra gerningssted og ballistisk undersøgelse og gennem hele sporbarhedskæden for dermed at forbedre efterforskninger, der fører til regulære domfældelser. Projektet supplerer resultaterne af den tidligere fase, der blev gennemført uden for MPTF-rammen. [Titel: Fremme af indenrigsministeriets kapacitet vedrørende SALW-kontrol (fase II)] — UNDP iværksatte et andet projekt fra september 2022, hvor det bygger på et tidligere projekt og søger at skabe en samlet tilgang til styrkelse af sundhedssystemets rolle i forebyggelsen af misbrug af skydevåben i forbindelse med vold i hjemmet og selvmord. [Titel: Mindske risikoen — øge sikkerheden II] — Som led i det grænseoverskridende projekt mellem Kosovo og Nordmakedonien sigter UNDP mod at forbedre myndighedernes kapacitet i begge jurisdiktioner til at skabe samfund, der er mere resiliente over for vold, gennem en række nøje koordinerede aktiviteter såsom fælles uddannelse og udveksling af erfaringer og efterretninger, fælles efterforskningshold, støtte til fælles politipatruljer ved grænsen, fælles analyse og udvikling af problem- og risikoprofiler, informationsudveksling og fælles aktioner til bekæmpelse af ulovlig handel med ombyggede våben samt mod at fremme en integreret institutionel tilgang til håndtering af skydevåbenrelaterede trusler. Projektaktiviteterne bygger på og supplerer de igangværende SALW-projekter i Kosovo og Nordmakedonien for at opnå synergier, udvikle bedste praksis og muliggøre mere sammenhængende og resultatorienterede efterforskninger. [Titel: Grænseoverskridende integreret institutionel tilgang til bekæmpelse af ulovlig våbenhandel og SALW] — På regionalt plan: — UNODC's globale skydevåbenprogram (GFP) støtter Vestbalkans myndigheder i den strafferetlige indsats mod ulovlig våbenhandel og i processen med at harmonisere den respektive strafferet og strafferetspleje med bestemmelserne i FN's våbenprotokol. [Titel: Strafferetlig indsats mod ulovlig våbenhandel] — Projektet, der gennemføres af UNODC's globale skydevåbenprogram i partnerskab med INTERPOL, har til formål at yde støtte til Vestbalkans jurisdiktioner med henblik på at indsamle og analysere strafferetlige data og lette og styrke samarbejdet og informationsudvekslingen mellem aktører inden for strafferet og dermed støtte afsløringen af ulovlig handel med skydevåben. [Titel: Støtte til øget internationalt samarbejde i straffesager] — på regionalt plan: den regionale platform til reform af sikkerhedssektoren (RSSRP), som er et veletableret organ, der leverer hurtige, effektive og efterspørgselsorienterede løsninger på behov på retsstatsområdet på teknisk niveau i hele verden; RSSRP råder over en mekanisme til hurtig udsendelse baseret på SEESAC's unikke net af sikkerhedseksperter med erfaringer i sikkerhedssektorreform og yder skræddersyet bistand med særligt fokus på SALW-kontrol og integration af ligestillingsaspektet i sikkerhedspolitikken.

SEESAC tager regelmæssigt kontakt til OSCE, NATO, Europol, INTERPOL, Frontex og EMPACT samt andre relevante aktører for at sikre komplementaritet i foranstaltningerne, tidsfrister for indsatsen og omkostningseffektivitet i ressourceudnyttelsen.

3. Beskrivelse af projektet

Den nye fase af SEESAC-projektet vil bygge videre på det grundlag, der blev skabt med resultaterne i henhold til afgørelse 2013/730/FUSP, afgørelse (FUSP) 2016/2356 og afgørelse (FUSP) 2018/1788, og supplere foranstaltningerne i henhold til afgørelse (FUSP) 2019/2111 og projektet IPA/2021/425-067: Støtte til styrkelse af bekæmpelsen af ulovlig besiddelse af, misbrug af og ulovlig handel med håndvåben og lette våben (SALW) på Vestbalkan, der gennemføres af SEESAC.

Den vil fokusere på tre hovedområder og samtidig bevare den holistiske tilgang til imødegåelse af truslen fra SALW i regionen. Disse tre områder vedrører det strategiske/politiske plan samt de operationelle aspekter og bistår derfor direkte SALW-kontrollen på alle niveauer med fokus på at koordinere den regionale tilgang og overvåge gennemførelsen af køreplanen, styrke viden- og informationsudveksling på tværs af regioner og styrke kapaciteten til at bekæmpe ulovlig besiddelse, misbrug og handel hos de retshåndhævende myndigheder i Moldova og Ukraine samt hos de retshåndhævende myndigheder på Vestbalkan, primært de ballistiske laboratorier og toldmyndighederne i overensstemmelse med princippet om integreret grænseforvaltning.

Projektet skal navnlig føre til:

— koordineret gennemførelse og overvågning af gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan

— styrket tværregionalt samarbejde, viden- og informationsudveksling om våbenkontrol

— styrket kapacitet hos de retshåndhævende myndigheder i Moldova og Ukraine til at forebygge/bekæmpe ulovlig handel med og besiddelse af skydevåben

— styrket kapacitet hos de retshåndhævende myndigheder, primært ballistiske laboratorier og toldmyndighederne, på Vestbalkan til at forebygge/bekæmpe ulovlig handel med og besiddelse af skydevåben.

Projektets strategi er baseret på SEESAC's unikke tilgang til fremme af tillid og samarbejde i regionen som en forudsætning for at opnå konkrete og målbare gennemgribende ændringer. Navnlig på regionalt niveau har de forskellige samarbejdsprocesser, som fremmes af SEESAC, og som involverer både politiske beslutningstagere og fagfolk på operationelt niveau, vist sig at være et afgørende element i at sikre et befordrende og konkurrencedygtigt miljø for videnoverførsel, udveksling af ekspertise og informationsudveksling. Dette har ikke alene øget regionens kapacitet, men vil, hvad der er endnu vigtigere, også opbygge tilliden og etablere et direkte samarbejde mellem institutioner og individuelle eksperter, hvilket bl.a. har ført til udarbejdelse og gennemførelse af køreplanen. Projektet vil fortsat fremme regionalt samarbejde og lokalt ejerskab, da det er afgørende elementer, der muliggør målbare resultater.

Projektets geografiske dækningsområde er Vestbalkan, og de direkte projektbegunstigede er Albanien, BiH, Kosovo, Montenegro, Serbien og Nordmakedonien. Projektet vil desuden forsøge yderligere at støtte de østeuropæiske lande, herunder Republikken Moldova og Ukraine, der i øjeblikket står over for en øget udfordring i forbindelse med SALW-kontrol som følge af den igangværende krig i Ukraine. Det vil ske gennem overførsel af viden og erfaringer samt bedste praksis, der er udviklet på Vestbalkan siden 2001.

3.1. Koordinering af gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan

Formål

At sikre en effektiv koordinering og overvågning af køreplanens gennemførelse.

Beskrivelse

På grundlag af afgørelse (FUSP) 2018/1788 sikrer denne komponent fortsat koordinering og overvågning af køreplanens gennemførelse. På topmødet med Vestbalkan den 9. juli 2018 i London bekræftede partnerne fra Vestbalkan deres fælles vilje til og forstærkede engagement i at sætte en stopper for ulovlig besiddelse af, misbrug af og ulovlig handel med skydevåben ved at godkende køreplanen. Den regionale køreplan, som blev udviklet gennem en omfattende høringsproces og med støtte fra SEESAC, bidrager til Unionens eksisterende aktiviteter til imødegåelse af denne trussel, navnlig EU's SALW-strategi og EU's handlingsplan for 2020-2025 om ulovlig handel med skydevåben, som har integreret køreplanen for Vestbalkan, og EMPACT's arbejde i regionen. Køreplanen vidner om den enighed, der er opnået blandt alle interessenter i regionen om de aktuelle udfordringer, de overordnede mål, der skal nås, og tidsplanen for de tiltag, der skal iværksættes. Med denne tilvejebringes en samlet platform for at opfylde fælles vedtagne nøgleresultatsindikatorer på strategisk, politisk og operationelt plan.

I løbet af de første tre år af gennemførelsen er der offentliggjort mindst syv regionale beretninger og rapporter om nøgleresultatindikatorer, som giver et målbart og ajourført billede af fremskridtene med gennemførelsen af køreplanen. Derudover har halvårlige lokale og regionale koordineringsmøder sikret en eksemplarisk koordineret tilgang til gennemførelse af indsatser og ressourcer blandt myndigheder, donorer og gennemførelsespartnere. Som sådan vil arbejdet under denne komponent fortsat sikre: en effektiv koordinering af gennemførelsen af køreplanen på regionalt plan, skræddersyet støtte til SALW-kommissioner og relevante myndigheder i forbindelse med gennemførelsen af deres handlingsplaner inden for rammerne af køreplanen, regelmæssig overvågning og evaluering af fremskridt i forhold til de fælles vedtagne nøgleresultatsindikatorer samt en bedre indsigt i fremskridtene med køreplanens gennemførelse.

Konkret skal projektet sikre koordineringen og overvågningen af køreplanens gennemførelse via:

— ekspertstøtte og teknisk støtte til koordinering af køreplanen, herunder regionale koordineringsmøder vedrørende køreplanen med fokus på at gøre status over fremskridtene og udveksle oplysninger

— ekspertstøtte og teknisk støtte til lokale koordineringsmøder vedrørende køreplanen med henblik på overvågning af gennemførelsen af partnernes handlingsplaner

— udarbejdelse af halvårlige overvågnings- og evalueringsrapporter, der dokumenter fremskridt, udfordringer og behov i forbindelse med gennemførelsen af køreplanen på grundlag af de fælles vedtagne nøgleresultatsindikatorer

— endelig gennemgang af gennemførelsen af køreplanen (2024), herunder den nødvendige støtte til revision af køreplanen

— køreplanens outreach- og synlighedsaktiviteter (herunder vedligeholdelse af en onlineplatform, inddragelse af interessenter og oplysningsarbejde).

Projektresultater/gennemførelsesindikatorer:

— afholdelse af op til seks regionale koordineringsmøder vedrørende køreplanen

— mulighed for at gøre status over fremskridt, udveksle oplysninger, overføre viden og standardisere

— afholdelse af lokale koordineringsmøder (op til i alt 36)

— udarbejdelse af halvårlige regionale overvågningsrapporter (op til seks)

— endelig gennemgang af køreplanen

— vedligeholdelse af en onlineplatform, der skal sikre passende outreach og synliggørelse i forbindelse med køreplanen.

3.2. Bidrag til styrket tværregionalt samarbejde, viden- og informationsudveksling om våbenkontrol

Formål

Denne komponent skal fremme tværregional informationsudveksling, videnudveksling, udbredelse af god praksis og indhøstede erfaringer gennem teknisk rådgivning, møder, workshopper og studiebesøg.

Beskrivelse

Sydøsteuropa har i de seneste to årtier gennemført en omfattende regional tilgang til SALW-kontrol, der dækker alle de funktionelle områder inden for SALW-kontrol: fra udvikling af institutionelle, retlige og politiske rammer baseret på en omfattende og innovativ dataindsamlingsindsats, styrkelse af den fysiske sikkerhed omkring og forvaltningen af lagre af SALW og ammunition, styrkelse af mærkning, registrering og sporing af SALW, herunder gennem øget afslørings- og efterforskningskapacitet, til oplysningsaktiviteter og integrering af kønsaspektet i SALW-kontrollen. Regionen stod som sådan i spidsen for innovative løsninger til SALW-kontrol, der inspirerede til tiltag og blev kopieret i andre dele af verden.

SEESAC's regionale standarder og retningslinjer for mikronedrustning, der blev udarbejdet i 2006 med henblik på at standardisere procedurer, praksis og normer for kontrol med SALW på operationelt plan, har påvirket udviklingen af de internationale standarder for kontrol med håndvåben, som senere blev optaget i Modular Small-arms-control Implementation Compendium (Mosaic-modulerne). Køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan er desuden blevet fremhævet af en lang række interessenter som en af de mest vellykkede regionale indsatser for kontrol med SALW globalt. FN's generalsekretær har i sin rapport til Sikkerhedsrådet i 2021 beskrevet den som et positivt eksempel med ordene »den regionale indsats er fortsat afgørende« og opfordret til udarbejdelse og videreudvikling af køreplaner.

Køreplanen er blevet kopieret i Caribien sammen med sin koordinerings- og overvågningsmekanisme, og den er også blevet integreret i EU's handlingsplan for 2020-2025 om ulovlig handel med skydevåben. Desuden er EU også ved at kopiere SEESAC's platform til overvågning af væbnet vold, en innovativ onlinedataplatform, der giver detaljerede oplysninger og visualiserer data om hændelser med skydevåben i hele Sydøsteuropa.

Sydøsteuropa har også banet vejen for den praktiske integration af kønsaspektet i SALW-kontrollen. SEESAC har bl.a. delt erfaringerne med integration af kønsaspektet i SALW-kontrollen og gennemførelse af dagsordenen for kvinder, fred og sikkerhed på flere regionale og subregionale workshopper i Afrika, Asien, Caribien, Latinamerika og Stillehavsområdet (2).

De fremskridt, der gøres med hensyn til operationaliseringen af fokuspunkter for skydevåben i Sydøsteuropa, deles regelmæssigt med FFP'er fra EU's medlemsstater på fælles møder.

De fleste af disse nye praksisser blev udviklet og operationaliseret som led i gennemførelsen af Rådets afgørelser til støtte for SEESAC's nedrustnings- og våbenkontrolindsats i Sydøsteuropa i de sidste to årtier. Denne komponent skal fremme yderligere informationsudveksling, videnudveksling, kopiering af god praksis og indhøstede erfaringer mellem regionerne.

Dette skal ske gennem:

— teknisk bistand og rådgivningsbistand

— tilrettelæggelse af møder, workshopper og studiebesøg.

Projektresultater/gennemførelsesindikatorer:

— teknisk bistand og rådgivningsbistand leveret

— møder, workshopper eller studiebesøg afholdt

3.3. Kapacitetsudvikling hos de retshåndhævende myndigheder i Moldova og Ukraine til at bekæmpe ulovlig handel med og besiddelse af skydevåben

Formål

Tiltaget skal mindske truslen fra ulovlig handel med skydevåben ved at forbedre kapaciteten hos de retshåndhævende institutioner, herunder grænsepolitiet, gennem rådgivningsbistand og teknisk bistand ud fra konstaterede behov.

Beskrivelse

Denne komponent bygger på den vellykkede tilgang med at inddrage Republikken Moldovas og Ukraines myndigheder i de regionale samarbejdsprocesser, der faciliteres af SEESAC i Sydøsteuropa, og tidligere eller igangværende målrettede SALW-kontrolforanstaltninger, der støttes i Republikken Moldova. De omfatter foranstaltninger vedrørende fysisk sikkerhed og lagerforvaltning, herunder destruktion af SALW og sikkerhedsopgradering af våben- og ammunitionslagre samt bevislokaler. Der er også ydet bistand til mærkning, registrering og sporing. Der er indkøbt en mærkningsmaskine og tilrettelagt undervisning i brugen heraf, og der er ydet bistand til oprettelsen af våbenregistreringssystemet. SEESAC har også ydet indledende teknisk bistand og rådgivningsbistand til oprettelsen af fokuspunktet for skydevåben. Derudover er der ydet støtte til oplysningsaktiviteter om farerne ved misbrug og ulovlig besiddelse af skydevåben. Der er også ydet støtte til oprettelsen af den nationale SALW-kommission. Dataindsamlingen er blevet støttet for at øge forståelsen af huller i SALW-kontrollen, hvilket har resulteret i offentliggørelsen af SALW-undersøgelsen for Republikken Moldova, samtidig med at platformen til overvågning af væbnet vold giver et ajourført overblik over hændelser med skydevåben. Repræsentanterne for Moldovas og Ukraines institutioner har regelmæssigt deltaget i møder i SALW-kommissioner og relevante institutioner i Sydøst- og Østeuropa samt møderne i Det Regionale Netværk af Våbeneksperter i Sydøsteuropa og har således nydt godt af informationsudvekslingen og den regionale videnudveksling på strategisk og operationelt plan. De har også nydt godt af kapacitetsopbyggende aktiviteter f.eks. aktiviteterne vedrørende harmonisering af lovgivningen med gældende EU-ret, onlineefterforskning og bekæmpelse af våbenhandel på mørkenettet.

Denne komponent bygger direkte på gennemførelsen af afgørelse (FUSP) 2018/1788 og vil yderligere styrke kapaciteten i Republikken Moldovas og Ukraines institutioner til at bekæmpe ulovlig handel med skydevåben, ammunition og sprængstoffer. Bistanden vil fokusere på udvikling af operative standardprocedurer, der er nødvendige til øget afsløring og efterforskning, levering af udstyr og uddannelse. Bistanden vil blive baseret på en detaljeret behovsvurdering, der foretages på grundlag af en metode, som SEESAC har udviklet, og som allerede er gennemført på Vestbalkan, med en analyse af retlige og politiske rammer, eksisterende procedurer og udstyr samt institutionelle og administrative kapaciteter. Vurderingen af behovene hos kriminalpolitiet i Moldova er i øjeblikket i gang (3). Dette projekt skal sikre støtte til Moldova i overensstemmelse med resultaterne af behovsvurderingen samt en behovsvurdering for Ukraine og støtte i overensstemmelse med resultaterne af vurderingen (4).

De foreslåede aktiviteter vil supplere og blive tæt koordineret med den igangværende EU-støttede indsats i Sydøsteuropa, primært Organisationen for Sikkerhed og Samarbejde i Europa, Europol, Frontex og INTERPOL samt de operationelle handlingsplaner fra EMPACT på området skydevåben. Endelig skal aktiviteterne under denne komponent bidrage til gennemførelsen af EU-strategien til bekæmpelse af ulovlige skydevåben, håndvåben og lette våben samt ammunition hertil og EU's handlingsplan for 2020-2025 om ulovlig handel med skydevåben.

Dette skal ske gennem:

— behovsvurdering af kapaciteten til bekæmpelse af ulovlig våbenhandel i Ukraine

— rådgivningsbistand, udstyr og uddannelse til institutionerne i Moldova og Ukraine i overensstemmelse med resultaterne af behovsvurderingerne.

Projektresultater/gennemførelsesindikatorer:

— behovsvurdering hos de retshåndhævende institutioner i Ukraine med hensyn til bekæmpelse af ulovlig våbenhandel gennemført

— relevante operative standardprocedurer udviklet

— udstyr til bekæmpelse af ulovlig våbenhandel indkøbt

— uddannelse tilrettelagt.

3.4. Kapacitetsudvikling hos de retshåndhævende myndigheder, herunder de ballistiske laboratorier og toldmyndighederne på Vestbalkan, med henblik på bekæmpelse af ulovlig handel med og besiddelse af skydevåben

Formål

At mindske truslen fra ulovlig handel med skydevåben ved at styrke de ballistiske laboratoriers kapacitet og fastslå toldmyndighedernes behov i forbindelse med integreret grænseforvaltning.

Beskrivelse

I overensstemmelse med anbefalingerne fra de vurderinger af behovene hos kriminalpolitiet på Vestbalkan, der blev gennemført i henhold til afgørelse (FUSP) 2018/1778, og den begrænsede støtte til de ballistiske laboratorier i forbindelse med oprettelsen af fokuspunkter for skydevåben i henhold til afgørelse (FUSP) 2016/2356 og (FUSP) 2018/1778 og som supplement til den bistand, der ydes til udvalgte ballistiske laboratorier gennem projekter, der gennemføres af UNDP (5), vil der blive ydet målrettet støtte til udvikling af de ballistiske laboratoriers kapacitet. Ballistiske laboratorier spiller en afgørende rolle med hensyn til at analysere beviser vedrørende ulovlig besiddelse af, misbrug af og ulovlig handel med SALW. Denne komponent vil bidrage til standardisering af praksis i hele regionen og danne grundlag for en mere effektiv afgørelse af straffesager vedrørende ulovlig besiddelse af, misbrug af og ulovlig handel med SALW.

På grundlag af drøftelser i Det Regionale Netværk af Våbeneksperter i Sydøsteuropa, hvor toldembedsmænd fra hele Sydøsteuropa regelmæssigt deltager sammen med efterforskere, ballistiske eksperter, grænsepoliti og anklagere, deres regelmæssige deltagelse i regionale grænsemøder, som SEESAC afholder årligt, resultaterne af og anbefalingerne i vurderingerne af kapacitetsbehovene hos grænsepolitiet i den vestlige Balkanregion og i overensstemmelse med de EU-standarder for integreret grænseforvaltning, der blev vedtaget i strategierne for integreret grænseforvaltning for Vestbalkans jurisdiktioner, er der — også efterfulgt af specifikke anmodninger fra flere toldmyndigheder på Vestbalkan — opstået behov for at inddrage dem i aktiviteter vedrørende grænsekontrol som en central del af bekæmpelsen af ulovlig handel med skydevåben. Ud over deltagelse i regionale processer har toldmyndighederne i de fleste jurisdiktioner ikke været inddraget i nogen form for kapacitetsudviklingsaktiviteter vedrørende afsløring af skydevåben, væsentlige komponenter, ammunition og sprængstoffer ved grænseovergangssteder, og det er afgørende, at grænsepolitiet og toldmyndighederne har en fælles og koordineret reaktion på alle kriminelle aktiviteter i forbindelse med ulovlig handel med skydevåben. Det er grunden til, at der er planlagt en lignende tilgang for toldmyndighederne på grundlag af den tidligere gennemførte og igangværende bedste praksis for grænse- og kriminalpolitiet gennem Rådets afgørelse (FUSP) 2018/1788 og (FUSP) 2019/2111.

Dette skal ske gennem:

— støtte til kapacitetsudvikling i ballistiske laboratorier

— vurdering af kapacitetsbehovene hos toldmyndighederne til at bekæmpe ulovlig handel med skydevåben.

Projektresultater/gennemførelsesindikatorer:

— udstyr og uddannelse til ballistiske laboratorier leveret

— behovsvurdering gennemført.

4. Modtagere

De, der vil få direkte gavn af projektet, er de institutioner, der har ansvaret for SALW-kontrol på Vestbalkan. Indenrigsmyndighederne, politiet, grænsevagterne og toldmyndighederne i Republikken Albanien, BiH, Kosovo, Montenegro, Serbien, Nordmakedonien, Republikken Moldova og Ukraine vil få gavn af enten rådgivningsbistand, koordinerings- og overvågningsbestræbelser eller kapacitetsudvikling, videnudvikling, forbedrede procedurer og omkostningseffektivt specialudstyr, der er nødvendigt for at gøre politiske, operationelle og tekniske fremskridt inden for SALW-kontrol. De foreslåede aktiviteter er i fuld overensstemmelse med køreplanen og partnernes prioriteter vedrørende SALW-kontrol.

Den almindelige befolkning på Vestbalkan, i Østeuropa og i EU, der risikerer at blive ofre for den omfattende spredning af SALW, vil indirekte få gavn af dette projekt.

5. Unionens synlighed

SEESAC skal træffe alle passende foranstaltninger for at skabe opmærksomhed om det faktum, at tiltaget finansieres af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for Den Europæiske Unions optræden udadtil. SEESAC vil dermed sikre synligheden af Unionens bidrag gennem passende branding og PR, som fremhæver EU's rolle, sikrer åbenhed i dets indsats og skaber øget bevidsthed om grundene til afgørelsen og om Unionens støtte til den og resultaterne af denne støtte. Det materiale, der udarbejdes i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.

I betragtning af at de planlagte aktiviteter varierer meget i omfang og karakter, vil der blive brugt en række PR-værktøjer, herunder traditionelle medier, websteder, sociale medier samt informations- og PR-materiale, bl.a. infografik, foldere, nyhedsbreve, pressemeddelelser og andet, hvis det er relevant. Publikationer, offentlige begivenheder, kampagner, udstyr og bygge- og anlægsarbejde, der er indkøbt under projektet, vil blive mærket i overensstemmelse hermed. For yderligere at forstærke effekten ved at øge bevidstheden hos de forskellige nationale regeringer og i offentligheden, i det internationale samfund samt blandt lokale og internationale medier vil henvendelse til hver enkelt målgruppe ske i et sprog, der er tilpasset denne målgruppe. Der vil blive lagt særlig vægt på nye medier og onlinetilstedeværelse.

6. Varighed

På baggrund af de erfaringer, der er gjort med gennemførelsen af afgørelse 2002/842/FUSP, 2010/179/FUSP, 2013/730/FUSP, (FUSP) 2016/2356 og (FUSP) 2018/1788 under hensyntagen til projektets regionale geografiske anvendelsesområde, antallet af projektbegunstigede samt antallet og kompleksiteten af de planlagte aktiviteter, er tidsrammen for gennemførelsen 36 måneder.

7. Generel opbygning

Den tekniske gennemførelse af dette tiltag varetages af UNDP, der handler på vegne af SEESAC, et regionalt initiativ, der arbejder i henhold til et mandat fra UNDP og RCC. SEESAC er et udøvende organ i den regionale gennemførelsesplan vedrørende bekæmpelse af spredningen af SALW og fungerer som sådan som knudepunkt for alle SALW-relaterede spørgsmål i den sydøsteuropæiske region og skal bl.a. lette koordineringen af gennemførelsen af den regionale køreplan.

UNDP, der handler på vegne af SEESAC, får det overordnede ansvar for gennemførelsen af projektaktiviteter og står til regnskab for projektets gennemførelse. Projektet varer tre år (36 måneder).

8. Partnere

SEESAC skal gennemføre tiltaget direkte i tæt samarbejde med SALW-kommissioner og med indenrigsmyndighederne i Albanien, BiH, Kosovo, Montenegro, Serbien, Nordmakedonien og Republikken Moldova samt relevante institutioner i Ukraine. Andre institutioner vil blive tæt inddraget på linje med den fastsatte holistiske tilgang med mange interessenter til SALW-kontrol.

9. Rapportering

Rapporteringen, såvel beretning som regnskab, skal dække tiltaget i sin helhed som beskrevet i den pågældende specifikke finansieringsaftale og det tilknyttede budget, uanset om dette tiltag finansieres helt eller delvist af Kommissionen.

Hvert kvartal skal der forelægges situationsrapporter i form af en beretning for at registrere og overvåge fremskridt hen imod realisering af de vigtigste resultater.

(1) Styringsgruppen for Gennemførelsen af den Regionale Gennemførelsesplan for Sydøsteuropa vedrørende Bekæmpelse af Spredningen af SALW.

(2) SEESAC har støttet UNODA's gennemførelse af projektet Støtte til kønsmainstreamede politikker, programmer og aktioner om bekæmpelse af ulovlig handel med og misbrug af håndvåben i tråd med dagsordenen for kvinder, fred og sikkerhed, som gennemfører Rådets afgørelse (FUSP) 2018/2011 af 17. december 2018.

(3) Disse vurderinger er blevet gennemført som led i gennemførelsen af Rådets afgørelse (FUSP) 2018/1788.

(4) Den vurdering af kapaciteten til bekæmpelse af ulovlig våbenhandel i Ukraine, der er planlagt i henhold til Rådets afgørelse 2018/1788, er ikke blevet gennemført.

(5) Projekter finansieret af Multipartnertrustfonden for Vestbalkan.